Torsdag satte 13 medarbejdere sig i kantinen i stedet for at arbejde. Fredag har de valgt at gøre det samme i protest over de lønforhandlinger, der foregår hos virksomheden Skiold i Sæby netop nu. Det oplyser lager- og produktionsleder Mikael Nielsen til TV2 Nord. Beslutningen blev taget på et møde med Skiolds tillidsmand fredag morgen. Lønforhandlingerne for medarbejderne hos Skiold har stået på siden marts, og indtil videre er det blevet til en lønstigning på tre kroner i timen for medlemmer af Dansk Metal og syv kroner i timen for elektrinerne. Men 3F's medlemmer er kun blevet tilbud 1,5 kroner i lønstigning, og det har altså ført til arbejdsnedlæggelse for anden dag i træk. - De bliver tilbudt det halve i lønstigning i forhold til deres kollegaer. Det er rigtigt, at de ikke alle udfører det samme arbejde, men de er jo afhængige af hinanden. Så de er stærkt utilfredse med den lønstigning, de får tilbudt, sagde Finn Jenne, formand for 3F i Frederikshavn, torsdag om den første arbejdsnedlæggelse. Fredag bliver der også holdt et møde i København mellem 3F's hovedforbund og Dansk Industriarbejders Forbund for at diskutere den ulovlige arbejdsnedlæggelse på Skiold. Det har ikke været muligt at få en kommentar fra Skiolds ledelse om, hvordan man håndterer strejken, og hvad der skal ske herfra.

Referat:
Igen fredag har 3F's medlemmer hos Skiold i Sæby nedlagt arbejdet på grund af utilfredshed med lønforhandlinger.